  
 Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

ISIXHOSA ULWIMI LWASEKHAYA Ibanga:11

ISIFUNDO: UHLALUTYO LOMBONGO: IQUL’ELINGATSHIYO: M.G. MDLIVA

ULUNGISWE Ngu Ntshangase N: OR Tambo Inland no Somkebe P: CHW

**Iqula elingatshiyo**

1. Ingqumbo yingqumb’esind’umhlaba,

2. Ziyanyalas’ezenyam’iimfazwe.

3. Zizaqhwithi zezomoy’iimfazwe,

4. Uyanzonz’umhlana ngamangcwaba.

5. Izifo zifumbil’imiphefumlo iyajijitheka,

6. Idlakadlaka lendlala liyagqugqisa.

7. Ithemba lixhom’izandla liyatarhuzisa,

8. Vul’amehlo ubon’iqul’elingatshiyo,

9. Amanz’asindis’umxhelo.

10. Amanz’abhacisa unxano naphakade

11. Osele kulo akanxanwa naphakade.

12. Ngokholo ungenile kulo yothulw’imithwalo

13. Budlul’ubom’obudal’uphil’obutsha.

**Udidi lombongo**

* Yisonethi Yamangesi/kashakespear) Ineekwatreni ezintathu nekhaphulethi Eyakhiwa yimiqolo emibini yokugqibela.
* Imiqolo yesonethi ngokolwazi ilishumi elinesine. Olu uhlobo umbhali uyenze yanemiqolo elishuni elinesithathu
* Imiqolo esixhenxe yokuqala yi-okthevu. Emithandathu yokugqibela yisestethi. Kwesi sithandathu emibini yokugqibela kuthiwa yikhaphlethi. Yiyo enika isishwankathelo sombongo.

**Inkcazelo yesihloko sombongo**

* Iqula yindawo eluncedo eluntwini ngokugcina amanzi. Yindawo esoloko izele ngamanzi.
* Yindawo ekuthi kwakoma uluntu lube nethemba lokuba amanzi equleni awapheli.
* Eli iqula abhekisa kulo umbhali wombongo nguMdali osoloko empempeza usindiso lomntu ngamaxesha onke

**Intsingiselo yamagama angaqhelekanga kulo mbongo**

|  |  |
| --- | --- |
| Ingqumbo | Ingqumbo yimo yomphefumlo ehamba nokungonwabi nomsindo ngenxa yesenzo esithile. |
| Ziyanyalasa | Ukunyalasa kukuhamba ngendlela ebonakalisa indelelo nokungoyiki okanye ukungakhathali |
| Zizaqhwithi | Imeko yesaqhwithi ngumoya omkhulu onamandla ohambela phezulu |
| Uyanzonza | Ukunzonza kukuya usehla ngokwesithomo ngenxa yokusindeka yiloo nto uyithweleyo |
| Zifumbile | Into efumbileyo yinto ebekelelwe enye phezu kwenye ngendlela engathandekiyo nenganyamezelekiyo |
| Idlakadlaka | Idlakadlaka yinto egugileyo ngokungenakuncedakala. De sithi livithi,iliswili. |
| Liyagqugqisa | Yinto engabaphethanga kakuhle abantu ebetha ibuyelela, ithi ilapha ibe iphaya |
| Liyatarhuzisa | Ukuphakamisa izandla ucela uxolo. Ubonakalisa ukunikezela |
| Umxhelo | Umxhelo yimeko yokutsala umphefumlo xa ngathi uyoma umphefumlo. |
| Abhacisa | Ukubhaca kukubaleka uye kwindawo ethile ngenxa yemeko embi okuyo |
| Ukholo | Kukuqiniseka ukuba into iza kwenzeka noba akukho nto ungqiyame ngayo. |

**Umxholo**

* Umxholo ungokubonakaliswa kwamandla kaSomandla uMsindisi angaphele ndawo. /Ukungenelela koMsindisi kubomi xa sele Amandla ephelile./ Ungokuba kungalahlwa themba kuba kuyabonakala ukuba abantu bayasweleka ngenxa yokuphelelwa lithemba kanti likhona iqula elingatshiyo elinguThixo./ Xa unethemba kulula ukuba uphumelele ebomini kanti xa ungenalo uza kutshabalala.

**Umongo wombongo**

* Umongo uthi nokuba iimeko zobomi zikuthwaxe kangakanani ukuba uthe wazamkelela uMsindisi ubomi buyakujika inge usele amanzi obomi. Buya kutshintsha nobomi bakho.

**Intsingiselo engundoqo/yentsusa**

* Ubomi bunemingeni exhwala inyama nomphefumlo de kuphele nethemba. Nangona kunjalo ukhona uMsindisi othi wakubhenela kuye atshintshe iimeko.

**Imfundiso**

* Ukwamkela uYesu uMsindisi buyabutshintsha ubomi./Ukuba wamkela uYesu iinzima nemithwalo inga iphelile/iyaphela./Ngumsindisi kuphela onako ukukunceda kwingxaki onayo./ Sifundiswa ukuba nangona kukho iimeko zobomi ezibangela ukuba litshabalale ithemba, kodwa kubalulekile ukuba sihlale ethembeni kuba ukhona uThixo kwaye izinto uzenza ngexesha lakhe ngoko ke masingalahli themba

**Umoya wembongo**

* Umoya wembongi umbolo mbini. Kwimiqolo yokuqala esixhenxe ibhongi ayonwabanga. (Ziyanyalas’ezenyam’iimfazwe, izifo zifumble, indlala iyagqugqisa) Kanti kwimiqoli emithandathu yokugqibela imbongi yonwabile. (Amanz’abhacis’unxano, Osele kulo akanxanwa naphakadeungenile kulo yothulw’imithwalo)

**Imifanekiso ngqondweni**

**Oweliso**

* Ziyanyalasa:Ukuhamba ngokungoyiki mntu, nokuzithemba. Iimeko ezixhwala inyama zinga azoyiki kangangobuninzi nobunzima bazo.
* Zizaqwithi: Umoya onothuli omkhulu obheke phezulu. Imeko ezihlungisa umphefumlo uzifanisa nomoya osisaqhwithi ngendlela ezifika zimhlasele ngayo umntu.
* Uyanzonz’umhlaba: Into eyoyisakalayo kukusindwa inge iye isehla ngokobude. Ukuba kuninzi kokufa kwenza umhlaba unge uyasindeka.
* Imiphefumlo iyajijitheka: Ukuhamba ujonge ngemva ngathi kukho nto owala ukuyishiya. Ukubonakalisa ukungonwabi nokukroka.
* Idlakadlaka lendlala: Into engathandekiyo, engabukekiyo, embi.Indlala ekhoyo ayithandeki
* Liyagqugqisa: Into ebaphethe kakubi abantu, ingabaphe thuba. Le ndlala ithi ilapha ibe iphaya. Igqibe uluntu.
* Ithemba lixhom’izandla: Ukuphakamisa izandla ngokungakwazi kwenzanto. Le meko ibonakalisa ukuphela kwethemba ebantwini. Belikho ngoku alisekho.

**Isakhiwo sangaphandle**

* Umbongo uwonke wakhiwe yimiqolo elishumi elinesithathu.
* Le miqolo 2, 3, 4, 6, 9 yakhiwe ngamagama amathathu.
* Le miqolo 1, 5, 7, 10, 11 yakhiwe yimiqolo emine.
* Le miqolo 8,12,13 yakhiwe yimiqolo emihlanu.

**Isakhiwo sangaphakathi**

* Ushiyo sikhamiso
* Imbongi ibalasele ngoshiyo sikhamiso ukudala isingqisho/undindwano
* Imvano siqalo
* Kumqolo wesibini nowesithathu sinemvano siqalo edalwa lilungu legama u-zi. Le mvano siqalo idala isingqisho.
* Uphindaphindo
* Kwakule miqolo mibini owesibini nowesithathu sifumana uphindaphindo lwegama ‘iimfazwe’ olufumaneka ekupheleni kwemiqolo. Olu phindaphindo lugxininisa ububi bemeko yenyama neyomphefumlo de ngathi kukho ukulwa.
* Kukwakho olu phindaphindo lwegama ‘amanzi’ kumqolo wethoba nomqolo weshumi. Lugxininisa kumandla nomsebenzi wala manzi afumaneka kweli qula lingatshiyo
* Kumqolo weshumi nomqolo weshumi elinanye sikwafumana uphindaphindo lwegama ‘naphakade’. Kugxininiswa kumandla ala manzi eli qula. Akunceda ubomi bakho bonke.
* Isafobe esiqaqambileyo sisimntwiso ukuzoba imeko obuyiyo ubomi
* Uyanzonza umhlaba. Into enzonzayo ngumntu xa kusithiwa ukhula ukubheka ezantsi. Oku kunzonza kuchaza indlela umhlaba ongakwazi ngayo ukumelana nokufa.
* Imiphefumlo iyajijitheka: Xa ujijitheka uhamba ujonge phambili uphinde unyeke ngemva ngathi kukho nto oyishiyayo ngemva. Oku kujijitheka kubonakalisa ukungonwabi komphefumo wabantu ngenxa yeemeko abakuzo.
* Idlakadlaka lendlala liyagqugqisa: Ukugqugqisa kukubetha ubuyelela hayi kakuhle koko kakubi. Le meko ihamba iphinde ibuye, ithi ilapha ibe iphaya.
* Ithemba lixhom’izandla liyatarhuzisa: Ukuxhoma izandla ngumfuziselo wokunikezela nokungabi namandla. Ithemba ke lizotywa njengeliphelelweyo nelicela uxolo ngokutarhuzisa.